137111/2018
Καθορισμός του ποσού, κατά είδος ενισχύσεων, για τα επενδυτικά σχέδια που υπάγονται στα Καθεστώτα ενισχύσεων του αναπτυξιακού νόμου 4399/2016 «Γενική Επιχειρηματικότητα» και «Ενισχύσεις Μηχανολογικού Εξοπλισμού» του έτους 2018
Αριθμ. 137111/18-12-2018
(ΦΕΚ Β’ 5738/19-12-2018)
ΟΙ ΥΠΟΥΡΓΟΙ ΟΙΚΟΝΟΜΙΑΣ ΚΑΙ ΑΝΑΠΤΥΞΗΣ ΟΙΚΟΝΟΜΙΚΩΝ
Έχοντας υπόψη:
1. Τις διατάξεις του ν. 4399/2016 «Θεσμικό πλαίσιο για τη σύσταση καθεστώτων Ενισχύσεων Ιδιωτικών Επενδύσεων για την περιφερειακή και οικονομική ανάπτυξη της χώρας Σύσταση Αναπτυξιακού Συμβουλίου και άλλες διατάξεις» (ΦΕΚ Α΄ 117), όπως ισχύουν και ειδικότερα την παρ. 1 του άρθρου 28 αυτού.
2. Τις διατάξεις του Γενικού Απαλλακτικού Κανονισμού 651/2014 της Ευρωπαϊκής Επιτροπής της 17ης Ιουνίου 2014 για την κήρυξη ορισμένων κατηγοριών ενισχύσεων ως συμβατών με την εσωτερική αγορά κατ’ εφαρμογή των άρθρων 107 και 108 της Συνθήκης (ΕΕ L 187 της 26-06-2014, σ. 1-178).
3. Τις διατάξεις του κανονισμού (ΕΕ) αριθμ. 702/2014 της Επιτροπής της 25ης Ιουνίου 2014 για την κήρυξη ορισμένων κατηγοριών ενισχύσεων στους τομείς της γεωργίας και δασοκομίας και σε αγροτικές περιοχές συμβιβάσιμων με την εσωτερική αγορά κατ’ εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης, και ειδικότερα το άρθρο 14 αυτού (ΕΕ L 193 της 01-07-2014, σ. 1-75).
4. Την αριθμ. 129229/24.11.2017 κοινή υπουργική απόφαση «Καθορισμός των ειδών επενδυτικών σχεδίων του τομέα πρωτογενούς γεωργικής παραγωγής των πολύ μικρών, μικρών και μεσαίων επιχειρήσεων (MME), που μπορούν να υπαχθούν σε καθεστώτα ενισχύσεων του ν. 4399/2016 (Α΄ 117) και των προδιαγραφών, πρόσθετων όρων, περιορισμών και προϋποθέσεων, καθώς και κάθε σχετικού θέματος για την παροχή των ενισχύσεων σε επενδυτικά σχέδια του τομέα αυτού» (ΦΕΚ Β΄ 4122).
5. Τις διατάξεις του ν. 4270/2014 «Αρχές δημοσιονομικής διαχείρισης και εποπτείας (ενσωμάτωση της Οδηγίας 2011/85/ΕΕ) δημόσιο λογιστικό και άλλες διατάξεις», (ΦΕΚ Α΄ 143), όπως έχει τροποποιηθεί και ισχύει.
6. Το άρθρο 90 του «Κώδικα για την Κυβέρνηση και τα κυβερνητικά όργανα» που κυρώθηκε με το άρθρο πρώτο του π.δ. 63/2005 (ΦΕΚ Α΄ 98).
7. Τις διατάξεις του π.δ. 147/2017 «Οργανισμός του Υπουργείου Οικονομίας και Ανάπτυξης» (ΦΕΚ Α΄ 192).
8. Τις διατάξεις του π.δ. 123/2016 «Ανασύσταση και μετονομασία του Υπουργείου Διοικητικής Μεταρρύθμισης και Ηλεκτρονικής Διακυβέρνησης, ανασύσταση του Υπουργείου Τουρισμού, σύσταση Υπουργείου Μεταναστευτικής Πολιτικής και Υπουργείου Ψηφιακής Πολιτικής, Τηλεπικοινωνιών και Ενημέρωσης, μετονομασία Υπουργείων Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού και Υποδομών, Μεταφορών και Δικτύων» (ΦΕΚ Α΄ 208).
9. Το π.δ. 22/2018 «Διορισμός Υπουργών, Αναπληρωτή Υπουργού και Υφυπουργών» (ΦΕΚ Α΄ 37).
10. Την αριθμ. Υ29/8-10-2015 απόφαση του Πρωθυπουργού «Ανάθεση αρμοδιοτήτων στον Αναπληρωτή Υπουργό Οικονομικών Γεώργιο Χουλιαράκη» (ΦΕΚ Β΄ 2168).
11. Την αριθμ. 44672/24-4-2015 απόφαση διορισμού μετακλητού Γενικού Γραμματέα της Γενικής Γραμματείας Στρατηγικών και Ιδιωτικών Επενδύσεων του Υπουργείου Οικονομίας, Υποδομών, Ναυτιλίας και Τουρισμού (ΦΕΚ Υ.Ο.Δ.Δ. 279).
12. Την C(2018)4206 final/7-6-2018 απόφαση της Ευρωπαϊκής Επιτροπής με την οποία εγκρίνεται το σχέδιο αξιολόγησης του καθεστώτος της Γενικής Επιχειρηματικότητας του ν. 4399/2016.
13. Την αριθμ. ΓΔΟΥ 1262/17-12-2018 ειδική έκθεση (άρθρο 75 παρ. 3 του Συντάγματος και άρθρο 24 παρ. 5ε του ν. 4270/2014, όπως τροποποιήθηκε με το άρθρο 10 παρ. 6 του ν. 4337/2015) του Προϊστάμενου της Γενικής Διεύθυνσης Οικονομικών Υπηρεσιών του Υπουργείου Οικονομίας και Ανάπτυξης. 
14. Το γεγονός ότι από τις διατάξεις της παρούσας απόφασης προκαλείται επιβάρυνση του κρατικού προϋπολογισμού, το ύψος της οποίας αναφέρεται στο άρθρο 4 της παρούσας.
Η προκαλούμενη δαπάνη θα αντιμετωπιστεί στο πλαίσιο των υφιστάμενων ορίων του ΜΠΔΣ, 
αποφασίζουμε:
Άρθρο 1
Ποσό φορολογικής απαλλαγής
Το συνολικό ποσό της φορολογικής απαλλαγής των καθεστώτων του ν. 4399/2016 που προκηρύσσονται το έτος 2018, καθορίζεται ως εξής:[footnoteRef:2] [2: Τροποποίηση A.  264/202 11.01.2021] 

α. Για το καθεστώς «Γενική Επιχειρηματικότητα», στα τετρακόσια εβδομήντα πέντε εκατομμύρια (475.000.000) ευρώ,[footnoteRef:3] [3: Τροποποίηση A.  264/202 11.01.2021] 

β. Για το καθεστώς «Ενισχύσεις Μηχανολογικού Εξοπλισμού», στα εκατόν πενήντα εκατομμύρια (150.000.000) ευρώ[footnoteRef:4] [4: Τροποποίηση A.  264/202 11.01.2021] 

Άρθρο 2
Ποσό επιχορήγησης, επιδότησης χρηματοδοτικής μίσθωσης και επιδότησης του κόστους της δημιουργούμενης απασχόλησης
  
Το συνολικό ποσό της επιχορήγησης, της επιδότησης χρηματοδοτικής μίσθωσης και της επιδότησης του κόστους της δημιουργούμενης απασχόλησης των καθεστώτων του ν. 4399/2016 που προκηρύσσονται το έτος 2018, καθορίζεται στο ποσό των διακοσίων ενενήντα πέντε εκατομμυρίων (295.000.000) ευρώ για το καθεστώς «Γενική Επιχειρηματικότητα».[footnoteRef:5] [5: Τροποποίηση A.  264/202 11.01.2021] 

Άρθρο 3
Μέρος 
των, ως άνω, οριζόμενων ποσών (άρθρα 1 και 2), αφορά στις ενισχύσεις της φορολογικής απαλλαγής, της επιχορήγησης, της επιδότησης χρηματοδοτικής μίσθωσης και της επιδότησης του κόστους της δημιουργούμενης απασχόλησης για τα επενδυτικά σχέδια που θα υπαχθούν, σύμφωνα με την κοινή απόφαση των Υπουργών Οικονομίας και Ανάπτυξης και Αγροτικής Ανάπτυξης και Τροφίμων για τον καθορισμό των ειδών επενδυτικών σχεδίων του τομέα πρωτογενούς γεωργικής παραγωγής των πολύ μικρών, μικρών και μεσαίων επιχειρήσεων που έχει εκδοθεί βάσει του Κανονισμού 702/2014 της Επιτροπής της 25ης Ιουνίου «για την κήρυξη ορισμένων κατηγοριών ενισχύσεων στους τομείς της γεωργίας και δασοκομίας και σε αγροτικές περιοχές συμβιβάσιμων με την εσωτερική αγορά...» και των ρυθμίσεων των άρθρων 7 παρ. 6 β (ββ) και 3 παρ. 3 του ν. 4399/2016.
 
Άρθρο 4
Πηγές Χρηματοδότησης-Επιβάρυνση κρατικού προϋπολογισμού
  
α. Τα ποσά των επιχορηγήσεων, της επιδότησης χρηματοδοτικής μίσθωσης και της επιδότησης του κόστους της δημιουργούμενης απασχόλησης των επενδυτικών σχεδίων της παρούσας απόφασης καλύπτονται από τον Προϋπολογισμό Δημοσίων Επενδύσεων, στον οποίο εγγράφεται η δαπάνη των διακοσίων ενενήντα πέντε εκατομμυρίων (295.000.000) ευρώ, και δύναται να προέλθουν από εθνικούς πόρους ή τα Ευρωπαϊκά Διαρθρωτικά και Επενδυτικά Ταμεία.[footnoteRef:6] [6: Τροποποίηση A.  264/202 11.01.2021] 

β. Από τις διατάξεις της παρούσας απόφασης εκτιμάται ότι:[footnoteRef:7] [7: Τροποποίηση A.  264/202 11.01.2021] 

i. για τα έτη (2018, 2019, 2020) δεν θα προκύψει δαπάνη σε βάρος του Προϋπολογισμού Δημοσίων Επενδύσεων καθώς και απώλεια φορολογικών εσόδων.[footnoteRef:8] [8: Τροποποίηση A.  264/202 11.01.2021] 

ii. για τo έτος (2021) θα προκύψει δαπάνη σαράντα εκατομμυρίων (40. 000.000) ευρώ σε βάρος του Προϋπολογισμού Δημοσίων Επενδύσεων και δεν θα προκύψει απώλεια φορολογικών εσόδων.[footnoteRef:9] [9: Τροποποίηση A.  264/202 11.01.2021] 

iii. για τo έτος (2022) θα προκύψει δαπάνη εβδομήντα πέντε εκατομμυρίων (75. 000.000) ευρώ σε βάρος του Προϋπολογισμού Δημοσίων Επενδύσεων και απώλεια φορολογικών εσόδων ύψους ογδόντα εκατομμυρίων (80. 000.000) ευρώ .[footnoteRef:10] [10: Τροποποίηση A.  264/202 11.01.2021] 

iv. για τα επόμενα έτη η δαπάνη που θα προκύψει σε βάρος του Προϋπολογισμού Δημοσίων Επενδύσεων, συναρτάται από τον βαθμό υλοποίησης των επενδυτικών σχεδίων που θα υπαχθούν στο καθεστώς ενίσχυσης «Γενική Επιχειρηματικότητα» του αναπτυξιακού ν. 4399/2016 και πάντως δεν θα υπερβαίνει το ποσό των εκατόν ογδόντα εκατομμυρίων (180.000.000) ευρώ, ενώ η απώλεια φορολογικών εσόδων δεν θα υπερβαίνει το ποσό των τριακοσίων ενενήντα πέντε εκατομμυρίων (395.000.000) ευρώ.[footnoteRef:11] [11: Τροποποίηση A.  264/202 11.01.2021] 

 
Άρθρο 5 
Η ισχύς της παρούσας απόφασης αρχίζει από την ημερομηνία δημοσίευσής της στην Εφημερίδα της Κυβερνήσεως.
Η απόφαση αυτή να δημοσιευθεί στην Εφημερίδα της Κυβερνήσεως.
 
Αθήνα, 18 Δεκεμβρίου 2018
 
Οι Υπουργοί      
Υπουργός Οικονομίας και Ανάπτυξης
ΙΩΑΝΝΗΣ ΔΡΑΓΑΣΑΚΗΣ
Αναπληρωτής Οικονομικών
ΓΙΩΡΓΟΣ ΧΟΥΛΙΑΡΑΚΗΣ
